ET Euroopa Liidu Teataja C 177/18

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2013/C 177/09

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„PERAS DE RINCÓN DE SOTO”

EÜ nr: ES-PDO-0105-0251-05.10.2010

KGT ( ) KPN ( X )

1. Spetsifikaadi osa, mida muutmine hõlmab

—  Toote nimetus — ☒ Toote kirjeldus — ☒ Geograafiline piirkond — ☒ Päritolutõend — ☒ Tootmismeetod —  Seos piirkonnaga —  Märgistus —  Riiklikud nõuded — ☒ Muu (kontrolliasutus; õiguslikud nõuded)

2. Muudatuse liik

— ☒ Koonddokumendi või kokkuvõtte muutmine —  Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus

3.1. Toote kirjeldus

Muudetakse punkti B.3. „Eristavad omadused”, jagades selle sisu järgmisteks jaotisteks: B.3.1. „Füüsikalis-keemilised omadused”, B.3.2. „Organoleptilised omadused” ja B.3.3. „Füüsikalised omadused”.

Peale selle jäetakse jaotisest B.3.1. „Füüsikalis-keemilised omadused” (nimetatud omadusi mõõdetakse toote väljasaatmise, mitte saagikoristuse ajal) välja lahustuvate kuivainete sisalduse maksimaalne väärtus, kuna sellise piiri kehtestamine on sobimatu, arvestades et magusus on tootele iseloomulik ja seda eristav omadus, ning kõvaduse minimaalne väärtus, kuna vili küpseb edasi ka pärast puult koristamist, kusjuures magusus kasvab ja viljaliha tihedus väheneb, kohandudes turu vajaduste ja tarbija maitse-eelistustega. Samuti lubatakse omandatud kogemustele tuginedes vähendada ettenähtud minimaalset suurust 5 mm võrra, kui sihtturg seda nõuab. Jaotisest B.3.3. „Füüsikalised omadused” jäetakse välja viide määrusele (EÜ) nr 1619/2001, kuna selle täitmine on kohustuslik.

3.2. Geograafiline piirkond

Kuna geograafiline piirkond oli algselt halvasti määratletud, laiendatakse seda järgmistele Ebro jõe oru omavalitsusüksustele: Albelda, Alberite, Alcanadre, Agoncillo, Arrubal, Ausejo, Azofra, Cenicero, Entrena, Fuenmayor, Hormilla, Hormilleja, Huércanos, Lardero, Logroño, Murillo, Nalda, Nájera, Navarrete, Pradejón, San Asensio, Torremontalbo, Uruñuela ja Villamediana de Iregua.

Kuna see piirkond asub täies ulatuses Ebro jõe orus ja mägedest eemal, on seal samad iseloomulikud inim- ja looduslikud tegurid kui algselt määratletud piirkonnas ning kõik kokku moodustab ühtse ja jagamatu terviku.

3.3. Päritolutõend

Päritolutõendile antakse lühem ja täpsem sõnastus ning see sisaldab La Rioja Põllumajandusliku Toidutööstuse Kvaliteedi Instituudi uut nomenklatuuri ja ettevõtjate registri uut ülesehitust. Samuti asendatakse märge „Asociación para la Promoción de la Pera de Rincón de Soto” märkega „Consejo Regulador” (reguleeriv asutus).

3.4. Tootmismeetod

Tootmismeetod sõnastatakse lühemalt ja täpsemalt ning selle sisu kohandatakse vastavalt tehnoloogiliste teadmiste arengule, mis ei vähenda toote kvaliteeti, ja uutele kvaliteediprotokollidele, jättes välja viited ainult käsitsi tehtavate toimingute kohta ja märke selle kohta, et kasutada tohib üksnes puitkaste.

3.5. Muu

Punktis G. „Kontrolliasutus” on kasutusele võetud uus nimetus „kontrolliasutus” ja punktis I. „Õiguslikud nõuded” on ajakohastatud kehtivaid õigusakte.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„PERAS DE RINCÓN DE SOTO”

EÜ nr: ES-PDO-0105-0251-05.10.2010

KGT ( ) KPN ( X )

1. Nimetus

„Peras de Rincón de Soto”

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Puuviljade liik: Pyrus Communis L.; sordid: „Blanquilla” ja „Conferencia”; klassid „Extra” ja „I”, värskelt tarbimiseks.

Väljasaatmise ajal peavad pirnid vastama järgmistele parameetritele.

Kõvadus: ülempiir 6,12 kg/cm2.

Lahustuvate kuivainete sisaldus: vähemalt 13 °Brix.

Miinimumsuurus: ristlõike maksimaalse diameetriga määratud suurus on vähemalt 58 mm ‛Blanquilla’ sordil ja vähemalt 60 mm „Conferencia” sordil. Turu nõudmise korral võib miinimumsuurust vähendada 5 mm võrra.

Looduslik korkjas kate abrasiivseid keemilisi tooteid kasutamata.

Viljavars nähtav.

3.2.1. Organoleptilised omadused

Piirkonnas kasvatatud „Blanquilla” pirni iseloomustab tasakaalustatud happesuse ja magususega hea, tugev maitse. „Conferencia” pirn on tiheda konsistentsiga, selle maitse on suurepärase happesuse ja magususega, tugev ja tasakaalustatud. Mõlemad sordid on väga mahlakad ja nende suhkrusisaldus on suur, mis mõjutab tugevalt pirnide maitse kvaliteeti.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Tootmispiirkond ühtib säilitamise ja lõpliku sorteerimise piirkonnaga.

„Peras de Rincón de Soto” päritolunimetusega kaitstud pirnid peavad jõudma tarbijani laitmatus seisundis ning tagatud peab olema nende vastavus kõigile spetsiifilistele parameetritele.

Seega tuleb pirne „Peras de Rincón de Soto” lisaks õigele säilitamisele ka enne väljasaatmist hoolikalt sorteerida ning kõrvaldada nii defektsed ja halvasti säilinud pirnid kui ka kõik need, mis ei vasta neid eristavatele kvaliteediparameetritele.

Kuna lõplik sorteerimine saab toimuda ainult vahetult enne toote väljasaatmist aiandusühistust, kui pirnid võetakse välja puitkastidest, mille sisse need on korjatud ja milles neid on säilitatud, siis käsitletakse seda etappi tootmisprotsessi osana ja seega peab see toimuma kaitstud geograafilises piirkonnas.

Kui tootmine, säilitamine ja lõplik sorteerimine toimuvad kaitstud geograafilises piirkonnas, on tagatud toote päritolu ja ka selle parim kontrollimine, võimaldades säilitada toote füüsikalised ja organoleptilised omadused.

3.6. Erieeskirjad viilutamise, riivimise, pakendamise jm kohta

Kuna „Peras de Rincón de Soto” päritolunimetusega kaitstud toote lõpliku sorteerimise ajal toimub ka pakkimine, mille käigus spetsifikaadis kirjeldatud omadustega pirnid asetatakse puitkastidest ümber transpordikastidesse, siis peab see samuti toimuma määratud geograafilises piirkonnas.

Viljad tuleb pakkida kastidesse ühe kihina, kindlustades nende liikumatuse, et hoida ära võimalikke vigastusi transpordi ja turustamise käigus.

Pakkimist ei käsitleta pakendamisena, kuna toode ei pea lõpptarbijani jõudma sellisel kujul.

3.7. Erieeskirjad märgistamise kohta

Märgistusel peab olema toodud kaitstud päritolunimetus „Peras de Rincón de Soto”. Lubatud ei ole märgistus, mis võiks ükskõik millisel viisil tarbijat eksitada.

4. Geograafilise piirkonna täpne määratlus

Omavalitsusüksused Albelda, Alberite, Alcanadre, Aldeanueva de Ebro, Alfaro, Agoncillo, Arrubal, Ausejo, Azofra, Calahorra, Cenicero, Entrena, Fuenmayor, Hormilla, Hormilleja, Huércanos, Lardero, Logroño, Murillo, Nalda, Nájera, Navarrete, Pradejón, Rincón de Soto, San Asensio, Torremontalbo, Uruñuela ja Villamediana de Iregua, mis paiknevad kõikjal Ebro orus.

5. Seos geograafilise piirkonnaga

5.1. Geograafilise piirkonna eripära

Looduslikud tegurid

La Rioja on maastiku topograafiast sedavõrd mõjutatud, et lõunas asuvad mäed on selge looduslik piir Ebro jõe oru ja ülejäänud ala vahel, tekitades suuri erinevusi sademete hulgas ja temperatuurides.

Kuna geograafiline piirkond asub täies ulatuses Ebro jõe orus ja mägedest eemal, on seal iseloomulikud ühtsed mulla omadused ja kliima ning tänu sellele on piirkond eriti sobiv väga hinnatud spetsiifiliste organoleptiliste ja kvaliteediomadustega pirnide kasvatamiseks, mis koos sügavalt juurdunud pirnikasvatustraditsiooniga moodustab ainulaadse ja jagamatu terviku.

Reljeef. Kuna kaitstud geograafiline piirkond paikneb Ebro jõe oru läheduses, on see öökülmade, päikesekiirguse ja aurustumise seisukohast sobilik erakordse kvaliteediga pirnide kasvamiseks, sest piirkond on tasane, lage, takistusteta, hea õhuliikuvusega ja niiske ning see soodustab ühelt poolt kõrget kiirgusindeksit ja teisalt hoiab aurustumisega ära öökülmad.

Mulla omadused. Kuna pirnipuud on nõudlikud, siis on nende kasvatamine kaitstud geograafilises piirkonnas koondunud suurte jõgede läheduses asuvatele tasandikele, kus on hea õhuliikuvus; mullad on tüübilt savised ränimullad või saviliivased mullad, need ei sisalda haigustekitajaid, on homogeensed, moodustavad paksu kihi, ei sisalda aktiivset lupja (liigne lubjasisaldus võib soodustada kloroosi teket) ning on vett läbilaskvad, mis on oluline, sest pirnipuid kasvatatakse niisutataval alal ja need on väga tundlikud pinnasesse koguneva niiskuse suhtes.

Kliima. Geograafiline piirkond asub Ebro jõe orus ja mägedest eemal ning seega on seal mõõdukas vahemereline, osalt kontinentaalne kliima, mida iseloomustavad pehmed talved, pikad suved ning päevase ja öise temperatuuri väike erinevus (välja arvatud suvekuudel), mistõttu kliima on pirnipuude õigeks kasvamiseks väga sobilik.

Niiskusrežiimi poolest kuulub piirkond sademeteta perioodi pikkuse, sademete intensiivsuse ja ajastuse järgi kuiva vahemerelise režiimi alla.

Inimtegurid

Kasvatamis- ja/või tootmistingimused. Puuviljakasvatajad hoolitsevad selle eest, et viljade ja okste suhe puudel oleks sobiv, ning selleks harvendavad nad õigel ajal puid käsitsi.

Käsitsi lõikusega on puuviljakasvatajad ammusest ajast saavutanud tasakaalustatud ja hästi kujundatud võraga puud, tagades sellega õhu ja valguse hea ligipääsu, mis soodustab fotosünteesi, hingamist ja regulaarset saaki.

Peale selle peavad puuviljakasvatajad korraliku saagi saamiseks ja piirkonna vahemerelisest kliimast põhjustatud suviste päikesepõletuste ärahoidmiseks istandusi niisutama. Piirkonna spetsiifilistele kliimatingimustele tugineva kogemuse kohaselt on kõige tihedam niisutusperiood pungade tekkimisest kuni viljade moodustumiseni ning alates küpsemise algusest kogu suve jooksul, kuna periood, mil viljapuud vajavad kõige rohkem vett, langeb kokku perioodiga, mil sademete hulk on kõige väiksem.

Puuviljakasvatajad on teadlikud, et saagikoristus on üks olulisemaid töid kvaliteetsete viljade saamiseks, ning seetõttu korjatakse saak alati hoolikalt ja õigel küpsusastmel. Küpsemine võimaldab saada kvaliteetse puuvilja ning aitab kaasa selle pikaajalisele ja heale säilimisele. Vili eemaldatakse kohe viljavarre ja oksa lõikumise kohal, nii et viljavars säilib. ‛Blanquilla’ pirnidega tuleb olla eriti ettevaatlik: neid on keerulisem korjata, sest nende koor on ‛Conferencia’ pirnide omast palju õrnem ja viljavars tunduvalt hapram.

5.2. Toote eripära

Kaitstud geograafilises piirkonnas kasvanud pirnid on suuremad, piklikumad, magusamad, mõnevõrra kõvemad ja rohekama koorega kui kõrval asuvates piirkondades kasvanud viljad ning sellest tulenevalt on neil turul suurem väärtus. Lisaks tekib tänu sellele, et piirkond asub kõrgel ja jõgede läheduses, viljadele looduslikul teel ilma keemilisi tooteid kasutamata korkjas kate.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Maine

Ajalooandmetest kinnitavad puuviljade tootmise ja turustamise tähtsust selles piirkonnas 1747. aastast leitud esimene viide „Blanquilla” pirnile kui „hõrgule puuviljale”, mida söödi juba Felipe V õukonnas, ning 1752. aasta käsikirjad, mis tõendavad, et juba siis kasvatati ja korjati Rincón de Sotos pirne. XIX sajandil, pärast kirikumaade müümist hakkas põllumajandustegevus piirkonnas liberaliseeruma ja alustati värskete puuviljade turustamist. Alfaro (kohtupiirkonna keskus, mis jagab Calahorraga Rincón de Soto ajalugu ja traditsioone ning sai omavalitsuse staatuse alles XIX sajandil) levitas üle riigi ja ka välismaale oma suurepäraseid puuvilju ja erakordseid „Blanquilla” pirne ning esile hakkasid kerkima „Conferencia” pirnid. Nii muutus põllumajandus piirkonna eriliseks rikkuseks ja sealjuures paistsid eriti silma juba tollal väga hinnatud pirnid.

Looduslikud tegurid

Reljeef. Oru kõrgus merepinnast ja jõgede lähedus põhjustab hommikuti udu, mis mõne tunni möödudes kiiresti kaob, andes teed päikesekiirgusele. Niiskus, mis uduga „Conferencia” pirni pinnale tekib, aurustub tugeva päikesepaiste mõjul ja see teeb võimalikuks korkja katte tekkimise looduslikul teel, ilma et oleks vajadust kasutada keemiatooteid koore pinna kunstlikuks põletamiseks. Looduslik korgistumine on selles piirkonnas väga hinnatud parameeter ja eristab sealset toodangut teiste lähedal asuvate piirkondade omast.

Kliima

Kliima mõjutab väga tugevalt „Peras de Rincón de Soto” pirnide värvust, lõhna, suurust, happesust, viljaliha konsistentsi ja suurt lahustuvate kuivainete sisaldust, mis on ainuomased sellele geograafilisele piirkonnale. Kõrge keskmine temperatuur juunis ilma suurte ööpäevaste kõikumisteta ja kevadiste öökülmade puudumine soosivad puuviljade kiiret kasvu. Küpsemise ajal on aga päevade lühenemine, öise temperatuuri langemine, suur päikeseliste tundide arv ja kõrge päikesekiirguse hulk otsene põhjus, miks „Peras de Rincón de Soto” pirnide lahustuvate kuivainete sisaldus on suurem kui kõrval asuvates geograafilistes piirkondades. Pirnide peamine kvaliteedinäitaja on suhkrusisaldus, kuna see määrab koos happesusega maitse.

Teisalt annab kontrast kõrgete suviste päevaste temperatuuride ja saagikoristusele eelneva perioodi jahedate öiste temperatuuride vahel pirnidele iseloomuliku kõvaduse ja tekstuuri ning kõrged temperatuurid küpsemise ajal toovad kaasa lenduvate ainete – peamiselt etüleeni ja lõhnaainete – eraldumise, mis tekitab „Peras de Rincón de Soto” pirnidele omase aroomi.

Inimtegurid

Piirkonnale omased traditsioonilised oskused ühendavad „Peras de Rincón de Soto” pirnide spetsiifilised omadused ning inim- ja geograafilise keskkonna.

Piirkonna puuviljakasvatajad hoolitsevad selle eest, et viljade ja okste suhe puudel oleks sobiv, ning selleks on nad ammusest ajast puid käsitsi harvendanud ja lõiganud. Kui viljade suhtarv puul on õige, on pirnid suuremad ja magusamad. Teisalt on puuviljakasvatajatel kogemusi, kuidas korraliku saagi saamiseks ja suviste päikesepõletuste ärahoidmiseks piirkonna spetsiifilistes kliimatingimustes istandusi sobivalt niisutada, vältides niimoodi viljade suuruse vähenemist ja organoleptiliste omaduste halvenemist, nende krimpsumist või massilist mahakukkumist. Saagikoristusele eelneval perioodil – välja arvatud ebasoodsate ilmaolude korral – niisutamist ei toimu, kuna see tooks kaasa lahustuvate kuivainete sisalduse vähenemise, kahandaks saagi väärtust ja raskendaks edasist säilitamist.

Oskus määrata peaaegu täpselt saagikoristuse päeva, jälgides selleks istanduses viljade kasvamist, värvust, seemnete värvust, viljade puult eemaldatavust ja viljaliha kõvadust ning tehes vilja lahustuvate kuivainete sisalduse analüüse, võimaldab korjata „Peras de Rincón de Soto” pirnid õigel küpsushetkel, ei liiga rohelistena ega liiga küpsetena.

Lisaks on just määratletud geograafilises piirkonnas aiandusühistutel suur kogemus pirnide töötlemisel, säilitamisel ja sorteerimisel, nad tunnevad põhjalikult „Peras de Rincón de Soto” pirnide spetsiifilisi omadusi, teavad, kuidas vilju väljasaatmiseni säilitada, ning oskavad vaatluse teel välja selgitada sobimatud või riknenud viljad.

Viide spetsifikaadi avaldamisele

(Määruse (EÜ) nr 510/2006 (4) artikli 5 lõige 7)

http://www.larioja.org/upload/documents/733015_Pliego_y_documento_unico_peras_de_rincon.pdf?idtab=438497

(1) ELT L 343, 14.12.2012, lk 1.

(2) Asendatud määrusega (EL) nr 1151/2012.

(3) Vt joonealust märkust 2.

(4) Vt joonealust märkust 2.